Poliisi voi joutua kytkemään liikennevalvontakameran pois päältä, jos autoilijat eivät kerta kaikkiaan pysty ajamaan sen ohi nopeusrajoituksen mukaisesti. Näin kävi Varkaudessa, jossa hiljattain korjattu nopeuskamera otti tuhansia kuvia viikossa.

Pitkään käytöstä pois ollut nopeusvalvontakamera yllätti autoilijat pahan kerran Varkaudessa. Kaupunkialueella oleva kamera on ollut toimimattomana kahden vuoden ajan. Se saatiin kuntoon 10. kesäkuuta ja kymmenessä päivässä ylinopeuskuvia kertyi yli 4 100.

– Varkautelaiset ehtivät tottua siihen, että valvontakamera ei räpsähdä, miettii vanhempi konstaapeli Tita Poikonen poliisin valvontayksiköstä.

Kuvia tuli lopulta niin paljon, ettei poliisin Malmilla sijaitseva liikenneturvallisuuskeskus pystynyt käsittelemään niitä kaikkia. Niinpä kamera on suljettu ainakin muutamaksi päiväksi. Ylikomisario Dennis Pasterstein toivoo tiedon kameravalvonnasta leviävän ja autoiljoiden rauhoittuvan tuona aikana. Hän sanoo kameran palaavan kuitenkin toimintaan juhannukseen mennessä.

Pastersteinin mukaan Varkauden tapaus niittää kyseenalaista kunniaa. Kamera on ottanut vuorokaudessa jopa 417 kuvaa, kun keskimäärin liikennevalvontakamerat välähtävät noin 40 kertaa vuorokaudessa.

– Se on niin kova luku, ettei vastaavaan ole taidettu päästä kuin Kehä ykkösellä.

Peltipoliisien suomenennätyksestä puhuttiin maaliskuussa, kun siirrettävä valvontakamera otti Kehä 1:llä parin vuorokauden aikana 1 700 kuvaa.

Varkaudessa ennätystahtiin yltänyt nopeuskamera sijaitsee aivan toisenlaisten liikennemäärien äärellä, Taipaleentiellä paloaseman luona. Paikalla on 40 kilometrin tuntirajoitus.